
Text rozhodnutia
Súd: Krajský súd Bratislava Spisová značka: 4Sp/45/2012 Identifikačné číslo súdneho spisu: 1012200893 Dátum vydania rozhodnutia: 22. 10. 2012 Meno a priezvisko sudcu, VSÚ: JUDr. Ľubomír Šramko ECLI: ECLI:SK:KSBA:2012:1012200893.1 Uznesenie Krajský súd v Bratislave v právnej veci navrhovateľov: 1/ pána C. T., X/ D. G. T., obaja bytom G. X, R., obaja zastúpení pánom JUDr. Janom Kotlíkom, advokátom so sídlom Karloveské rameno 6, Bratislava, P.O.BOX 23, Bratislava 11, proti odporcovi: Správa katastra pre hlavné mesto Slovenskej republiky Bratislavu so sídlom Ružová dolina 27, Bratislava v konaní o opravnom prostriedku navrhovateľov zo dňa 11.11.2011 proti rozhodnutiu odporcu č.: V-21053/11 zo dňa 14.9.2011 takto r o z h o d o l : Krajský súd v Bratislave návrh o d m i e t a . Žiaden z účastníkov konania nemá právo na náhradu trov tohto konania. o d ô v o d n e n i e : Dňa 16.5.2012 bol konajúcemu Krajskému súdu v Bratislave (ďalej len súd) prostredníctvom odporcu doručený návrh (opravný prostriedok) navrhovateľov zo dňa 11.11.2011 proti rozhodnutiu odporcu č.: V-21053/11 zo dňa 14.9.2011, ktorým odporca zamietol návrh na vklad predkupného práva do katastra nehnuteľností nehnuteľnosti katastrálneho územia H., LV č. XXXX, parc. č.: 2794 a 2795 (pozemky) a rekreačnej budovy súpisného čísla XXXXX, nachádzajúcej sa na parc. č. XXXX. Ako to súd zistil z obsahu odporcom pripojeného administratívneho spisu, napadnuté rozhodnutie, ktoré obsahovalo riadne a správne poučenie o možnosti podať voči nemu opravný prostriedok v lehote 30 dní odo dňa jeho doručenia, bolo zástupcovi navrhovateľov doručené dňa 4.10.2011, kedy ho prevzal. Tridsiatym, teda posledným dňom lehoty na podanie opravného prostriedku bol deň 3.11.2011 (štvrtok), ktorý bol riadnym pracovným dňom. Ako to je zrejmé z prezentačnej pečiatky Pošty Bratislava 4, zásielka s opravným prostriedkom bola podaná na tejto pošte 11.11.2011, teda ôsmy deň po uplynutí odvolacej lehoty. S poukazom na uvedené je zrejmé, že návrh, ktorý je predmetom tohto súdneho konania, bol podaný oneskorene. Podľa ust. § 31ods. 7 zákona č. 162/1995 Z.z. o katastri nehnuteľností a o zápise vlastníckych a iných práv k nehnuteľnostiam (katastrálny zákon) správa katastra doručí rozhodnutie o zamietnutí vkladu všetkým účastníkom konania. Proti tomuto rozhodnutiu možno podať odvolanie. Odvolanie sa podáva na správe katastra, ktorá rozhodnutie vydala, v lehote 30 dní odo dňa jeho doručenia. Ak správa katastra podanému odvolaniu nevyhovie v celom rozsahu, o odvolaní rozhodne súd. Podľa ust. § 250p O.s.p. ak je návrh podaný oneskorene alebo ho podá ten, kto naň nie je oprávnený, alebo ak sa napadá rozhodnutie, ktoré preskúmaniu nepodlieha, alebo ak navrhovateľ neodstránil vady, ktorých odstránenie súd nariadil a ktoré bránia vecnému vybaveniu návrhu, súd uznesením opravný prostriedok odmietne. Odvolanie proti uzneseniu je prípustné. Pretože návrh - opravný prostriedok voči napadnutému rozhodnutiu odporcu bol podaný obneskorene, rozhodol súd tak, ako to je uvedené vo výrokovej časti tohto uznesenia O trovách konania súd rozhodol v súlade s analogickým použitím ust. § 146 ods.1, písm. c), O.s.p. Poučenie: Proti tomuto uzneseniu možno podať odvolanie v lehote 15 dní od jeho doručenia na Najvyšší súd Slovenskej republiky prostredníctvom tunajšieho súdu, písomne. V odvolaní sa má popri všeobecných náležitostiach (z odvolania musí byť zjavné, ktorému súdu je určené, kto ho robí, ktorej veci sa týka a čo sleduje, a musí byť podpísané a datované; odvolanie treba predložiť s potrebným počtom rovnopisov a s prílohami tak, aby jeden rovnopis zostal na súde a aby každý účastník dostal jeden rovnopis, ak je to potrebné; ak účastník nepredloží potrebný počet rovnopisov a príloh, súd vyhotoví kópie na jeho trovy) uviesť, proti ktorému rozhodnutiu smeruje, v akom rozsahu sa napáda, v čom sa toto rozhodnutie alebo postup súdu považuje za nesprávny a čoho sa odvolateľ domáha (§ 205 ods. 1 O.s.p.).

